**Gwahoddiad i gynnig dyfynbris: Cydlynu Pwyllgor Pobl Ifanc a fydd yn adrodd yn ôl i’r Bwrdd Gwaith Ieuenctid Dros Dro**

**Terfyn amser – Canol dydd, 10 Rhagfyr 2020**

Cydlynu pwyllgor pobl ifanc i weithio i’r Bwrdd Gwaith Ieuenctid Dros Dro ac i roi adborth iddo, yn benodol i ystyried y math o fodel gwaith ieuenctid newydd y dylid ei lunio ar sail yr angen i sicrhau hawliau pobl ifanc.

Mae’r gwaith hwn ar gael i un sefydliad neu i bartneriaeth o sefydliadau (dylid nodi un partner arweiniol i dderbyn cyllid).

1. **Cefndir**

Sefydlwyd y Bwrdd Gwaith Ieuenctid Dros Dro ym mis Hydref 2018 i roi cyngor i Weinidogion Cymru ar ddatblygu strategaeth newydd ar gyfer gwaith ieuenctid er mwyn sicrhau bod pobl ifanc yng Nghymru yn gallu cael gafael ar y gwasanaethau y mae ganddynt hawl iddynt. Er mwyn gweithredu’n effeithiol, mae angen i’r Bwrdd sicrhau ei fod yn ymgysylltu â phobl ifanc fel bod eu safbwyntiau nhw yn ganolog i unrhyw argymhellion polisi i’r dyfodol.

Cyn dechrau’r pandemig, hysbysebodd y Bwrdd y cyfle i bobl ifanc ymuno â’r Bwrdd i’w helpu i lywio cyfeiriad yr argymhellion i Weinidogion Llywodraeth Cymru ynghylch gwaith ieuenctid yn y tymor hirach. Daeth y broses recriwtio honno i ben dros dro yn sgil y pandemig, ac yn dilyn sgyrsiau â’r rheini a wnaeth gais, ac eraill, mae’r Bwrdd bellach am ehangu’r trafodaethau i gynnwys grŵp mwy o bobl ifanc.

Mae’r Bwrdd yn datblygu adroddiad cychwynnol ar gyfer y Gweinidog Addysg, a gaiff ei gyhoeddi ym mis Ionawr 2021. Bydd wedyn yn mynd ati i gasglu tystiolaeth ychwanegol am y sector gwaith ieuenctid ar gyfer ei adroddiad terfynol a gyhoeddir yn nes ymlaen yn y flwyddyn. Disgwylir i’r Bwrdd hefyd barhau i gyfarfod tra bo’r argymhellion yn cael eu hystyried a’r camau nesaf yn cael eu datblygu.

Caiff y pwyllgor pobl ifanc ei sefydlu ym mis Rhagfyr 2020 a bydd yn cyfarfod drwy gydol 2021 yn unol â chyfarfodydd y Bwrdd. Cynhelir cyfarfod cyntaf y Bwrdd ar 29Ionawr 2021, a chaiff dyddiadau pellach eu trefnu wedi hynny. Bydd dau neu dri chynrychiolydd o’r pwyllgor pobl ifanc yn mynychu’r cyfarfodydd Bwrdd llawn er mwyn mynegi safbwyntiau’r pwyllgor hwnnw.

1. **Gofynion**

Rydym yn chwilio am sefydliad sy’n brofiadol o ran gweithio gyda phobl ifanc, ac o ran methodolegau datblygu a chydlynu pwyllgor pobl ifanc.

Rhaid i unigolion y pwyllgor fod yn hawdd ymwneud â nhw a rhaid bod yn gynhwysol, gan adlewyrchu ystod amrywiol cefndiroedd, hunaniaeth a phrofiadau pobl ifanc yng Nghymru. Rhaid sicrhau hefyd ei fod yn cwmpasu’r ystod oedran 11-25 a bod modd i’r bobl ifanc gyfrannu yn Gymraeg ac yn Saesneg.

Wrth weithio gyda’r pwyllgor, bydd gofyn i’r sefydliad:

* adeiladu ar enwebiadau a wnaed eisoes (i’w darparu gan Lywodraeth Cymru) i lunio grŵp o ryw 20 o bobl ifanc
* sefydlu prosesau priodol i gefnogi’r bobl ifanc yn eu dealltwriaeth o’r materion a drafodir, a rhoi unrhyw gefnogaeth sydd ei hangen arnynt er mwyn cyfrannu, gan gynnwys papurau a dogfennau dwyieithog yn ôl y gofyn
* sicrhau’r defnydd priodol o blatfformau digidol i hwyluso pob agwedd ar waith y pwyllgor, gan gynnwys cynnal cyfarfodydd y pwyllgor ac ymgysylltu â gwaith y Bwrdd
* cefnogi’r bobl ifanc a enwebir mewn perthynas â chyfarfodydd y Bwrdd
* ystyried sut y gellir rhannu gwaith y pwyllgor â grwpiau eraill er mwyn codi ymwybyddiaeth o’u gwaith
* cydymffurfio â holl ofynion GDPR o ran yr wybodaeth a gedwir am y bobl ifanc.

Y sefydliad fydd yn gyfrifol am bob trefniant ymarferol. Bydd hyn yn cynnwys gofalu bod papurau yn cael eu cylchredeg, bod cyfarfodydd ar-lein yn cael eu trefnu, bod gwasanaeth cyfieithu ar gael mewn cyfarfodydd, a bod unrhyw allbwn yn sgil trafodaethau’r pwyllgor yn cael ei ddatblygu a’i gyflwyno i’r Bwrdd i’w ystyried.

Bydd Llywodraeth Cymru yn talu am ofynion cyfieithu y tu allan i’r contract hwn, a bydd angen dilyn amserlen briodol o ran cyfieithu dogfennau.

**Prif amcanion**

* ystyried gofynion model arweiniol ar gyfer gwaith ieuenctid
* ystyried yr hyn sydd ei angen ar gyfer fframwaith digidol i’r wybodaeth am ieuenctid sydd gennym
* sicrhau mai’r bobl ifanc sy’n arwain gwaith y Bwrdd a’i argymhellion terfynol, ar sail hawliau pobl ifanc
* sefydlu systemau i hwyluso’r ffordd i’r bobl ifanc rannu negeseuon allweddol â grwpiau eraill er mwyn datblygu dealltwriaeth gyffredin o’r datblygiadau ym maes gwaith ieuenctid, yn ogystal â rhoi’r cyfle iddynt ymgysylltu a thrafod ymhellach. Dylai hyn gynnwys cysylltu â gweithwyr ieuenctid ar draws y sector, fel bod pawb yn ymwybodol o’r gwaith hwn ac yn gallu cefnogi’r bobl ifanc yn eu lleoliadau nhw i ymateb i ymgyngoriadau.

**Eich Ymateb**

Esboniwch eich methodoleg ar gyfer tynnu ynghyd a hwyluso’r pwyllgor pobl ifanc, gan sicrhau ei fod yn cwmpasu ystod amrywiol o bobl ifanc, a’ch bod yn eu cefnogi i gyfrannu at y trafodaethau. Dylech nodi sut y byddwch yn ymgysylltu â sefydliadau i sicrhau’r amrywiaeth hwn, a sut y byddwch yn gofalu bod negeseuon allweddol yn cael eu lledaenu’n briodol. Dylech roi ystyriaeth hefyd i sut y gallech dynnu myfyrwyr o’r gymuned i mewn i’r gwaith drwy gynnig cyfleoedd gweithio iddynt er mwyn datblygu’r gweithlu. Ni ddylai eich ymateb fod yn fwy na 1500 o eiriau.

**Meini Prawf Dyfarnu’r Contract**

Dyfernir y contract i’r dyfynbris mwyaf manteisiol o ran gwerth am arian ar sail y meini prawf canlynol. Maent wedi’u rhestru yn nhrefn pwysigrwydd, gan gynnwys y pwysoliad sy’n berthnasol i bob maen prawf.

|  |  |  |
| --- | --- | --- |
| 1. | Tystiolaeth o brofiad o weithio gyda phobl ifanc 11-25 oed | 25% |
| 2. | Gwybodaeth am waith ieuenctid | 25% |
| 3. | Profiad o / gallu i gefnogi grŵp ieuenctid amrywiol drwy’r Gymraeg a’r Saesneg  | 25% |
| 4. | Cost | 25% |

**Amserlen**

Cyhoeddi’r gwahoddiad i gynnig dyfynbris: 26 Tachwedd 2020

Dyddiad dychwelyd tendrau: canol dydd, 10 Rhagfyr 2020

Gwerthuso’r tendrau: 11 Rhagfyr 2020

Dyddiad dechrau’r contract: 14 Rhagfyr 2020

Dyddiad diwedd y contract: 31 Rhagfyr 2021 – neu ddiwedd cyfnod y Bwrdd Gwaith Ieuenctid Dros Dro, pa un bynnag sydd gyntaf

**Cyllideb**

Yr uchafswm cyllideb ar gyfer y contract hwn yw £10,000

**Manylion Cyswllt**

Rheolwr y contract fydd Donna Lemin. Dylid anfon tendrau i BwrddGwaithIeuenctid@Llyw.Cymru. Dylid anfon unrhyw gwestiynau ynghylch y briff i’r cyfeiriad e-bost hwn hefyd.